62022CJ0368
HOTĂRÂREA CURȚII (Camera a șasea)
25 mai 2023 (
*1
)
„Trimitere preliminară – Regulamentul (CEE) nr. 2658/87 – Uniunea vamală – Tariful vamal comun – Clasificare tarifară – Nomenclatura combinată – Poziția 7307 – Accesorii de țevărie – Subpoziția 73072210 – Manșoane”
În cauza C-368/22,
având ca obiect o cerere de decizie preliminară formulată în temeiul articolului 267 TFUE de Vestre Landsret (Curtea de Apel din regiunea Vest, Danemarca), prin decizia din 9 mai 2022, primită de Curte la 8 iunie 2022, în procedura
Skatteministeriet
împotriva
Danish Fluid System Technologies A/S,
CURTEA (Camera a șasea),
compusă din domnul P. G. Xuereb (raportor), președinte de cameră, domnul T. von Danwitz și doamna I. Ziemele, judecători,
avocat general: A. M. Collins,
grefier: A. Calot Escobar,
având în vedere procedura scrisă,
luând în considerare observațiile prezentate:
–
pentru guvernul danez, de C. Maertens, în calitate de agent, asistată de B. Søes Petersen, advokat,
–
pentru Comisia Europeană, de K. Rasmussen și M. Salyková, în calitate de agenți,
având în vedere decizia de judecare a cauzei fără concluzii, luată după ascultarea avocatului general,
pronunță prezenta
Hotărâre
1
Cererea de decizie preliminară privește interpretarea subpoziției tarifare 73072210 din Nomenclatura combinată care figurează în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO 1987, L 256, p. 1, Ediție specială, 02/vol. 4, p. 3), astfel cum a fost modificat prin Regulamentul (CE) nr. 254/2000 al Consiliului din 31 ianuarie 2000 (JO 2000, L 28, p. 16, Ediție specială 02/vol. 12, p. 33) (denumit în continuare „Regulamentul nr. 2658/87”), în versiunile succesive care rezultă din Regulamentul (CE) nr. 948/2009 al Comisiei din 30 septembrie 2009 (JO 2009, L 287, p. 1), din Regulamentul (UE) nr. 861/2010 al Comisiei din 5 octombrie 2010 (JO 2010, L 284, p. 1), din Regulamentul (UE) nr. 1006/2011 al Comisiei din 27 septembrie 2011 (JO 2011, L 282, p. 1, rectificare în JO 2011, L 290, p. 6) și din Regulamentul de punere în aplicare (UE) nr. 927/2012 al Comisiei din 9 octombrie 2012 (JO 2012, L 304, p. 1) (denumită în continuare „NC”).
2
Această cerere a fost formulată în cadrul unui litigiu între Skatteministeriet (Ministerul Finanțelor, Danemarca), pe de o parte, și Danish Fluid System Technologies A/S (denumită în continuare „DFST”), pe de altă parte, în legătură cu clasificarea tarifară a cinci accesorii de țevărie.
Cadrul juridic
SA
3
Sistemul armonizat de denumire și codificare a mărfurilor (denumit în continuare „SA”) a fost instituit prin Convenția internațională privind Sistemul armonizat de denumire și codificare a mărfurilor, încheiată la Bruxelles, la 14 iunie 1983, în cadrul Organizației Mondiale a Vămilor (OMV), și aprobată, împreună cu protocolul de modificare a acesteia din 24 iunie 1986, în numele Comunității Economice Europene, prin Decizia 87/369/CEE a Consiliului din 7 aprilie 1987 (JO 1987, L 198, p. 1, Ediție specială, 02/vol. 3, p. 199). Notele explicative ale SA sunt elaborate în cadrul OMV în conformitate cu dispozițiile acestei convenții.
4
În temeiul articolului 3 alineatul (1) litera (a) punctul 2 din convenția menționată, fiecare parte contractantă se angajează să aplice normele generale de interpretare a SA, precum și toate notele de la secțiuni, capitole și subpoziții și să nu modifice domeniul de aplicare al secțiunilor, al capitolelor, al pozițiilor sau al subpozițiilor.
5
Notele explicative referitoare la poziția 7307 din SA au următorul cuprins:
„Prezenta poziție cuprinde un ansamblu de articole din fontă, din fier sau din oțel, destinate în principal pentru racordarea sau îmbinarea între ele a două țevi sau elemente tubulare sau a unei țevi cu un alt dispozitiv sau la obturarea anumitor elemente de țevărie, cu excluderea anumitor obiecte care, cu toate că sunt destinate montării tuburilor și a țevilor (de exemplu, colierele sau flanșele fixate în pereți pentru susținerea țevilor, colierele de strângere servind la fixarea țevilor suple pe elemente rigide, cum sunt tuburile, robinetele, racordurile etc.), nu fac parte integrantă din această poziție (poziția 73.25 sau 73.26).
Racordarea sau îmbinarea se efectuează:
–
fie prin filetare pentru accesoriile din fontă sau din oțel filetate;
–
fie prin sudare cap la cap sau prin sudare după încastrare sau manșonare, pentru racordurile de oțel care se sudează. În cazul sudării cap la cap, extremitățile accesoriilor și ale tuburilor sunt tăiate pătrat sau șanfrenate;
–
fie prin contact pentru accesoriile amovibile din oțel.
Printre accesoriile de țevărie incluse la această poziție, se pot menționa flanșele plate sau cu guler forjat, coturile și curbele, reducțiile, teurile, crucile și dopurile, manșetele pentru sudat cap la cap, săriturile, racordurile cu ramificații multiple, racordurile analoage pentru balustrade tubulare, șuruburile reglabile, manșoanele și niplurile, racordurile cu mufă, sifoanele, inelele de fixare pentru tuburi, clemele și colierele.
[…]”
NC
6
Așa cum rezultă din articolul 1 alineatul (1) din Regulamentul nr. 2658/87, NC instituită de Comisia Europeană reglementează clasificarea tarifară a mărfurilor importate în Uniunea Europeană. NC preia pozițiile și subpozițiile de șase cifre din SA, numai a șaptea și a opta cifră formând subdiviziuni care îi sunt proprii.
7
În temeiul articolului 12 alineatul (1) din Regulamentul nr. 2658/87, Comisia adoptă în fiecare an un regulament care include versiunea completă a NC, împreună cu ratele taxelor vamale în conformitate cu articolul 1, astfel cum rezultă din măsurile adoptate de Consiliul Uniunii Europene sau de Comisie. Regulamentul respectiv se publică până la 31 octombrie cel mai târziu în Jurnalul Oficial al Uniunii Europene și se aplică de la 1 ianuarie anul următor.
8
Potrivit regulilor generale pentru interpretarea NC, care figurează în partea I titlul I secțiunea A din anexa I la Regulamentul nr. 2658/87:
„Clasificarea mărfurilor în [NC] se efectuează în conformitate cu următoarele principii:
(1)
Enunțul titlurilor secțiunilor, capitolelor sau subcapitolelor este considerat ca având numai o valoare indicativă, clasificarea mărfurilor considerându-se legal determinată atunci când este în concordanță cu textul pozițiilor și notelor de secțiuni și de capitole și, atunci când nu sunt contrare termenilor utilizați în acele poziții și note, după următoarele reguli.
[…]
(6)
Clasificarea mărfurilor la subpozițiile unei aceleiași poziții se efectuează, în mod legal, cu respectarea textelor acelor subpoziții și a notelor de subpoziții, precum și, mutatis mutandis, cu respectarea regulilor anterioare, înțelegând prin aceasta că nu pot fi comparate decât subpozițiile aflate pe același nivel. În sensul acestei reguli, se utilizează și notele de secțiuni și capitole corespunzătoare, cu excepția cazului în care există dispoziții contrare.”
9
Anexa I la Regulamentul nr. 2658/87 conține o a doua parte, intitulată „Tabelul drepturilor”, a cărei secțiune XV este intitulată „Metale comune și articole din metale comune”. Această secțiune cuprinde un capitol 73, intitulat „Articole din fontă, din fier sau din oțel”, a cărui poziție 7307 are următorul cuprins:
„Codul NC
Descrierea mărfurilor
Rata dreptului convențional (%)
Unitate suplimentară
7307
Accesorii de țevărie (de exemplu racorduri, coturi, manșoane) din fontă, din fier sau din oțel:
— mulate:
[…]
[…]
[…]
[…]
– altele, din oțeluri inoxidabile:
7307 21 00
– – Flanșe
3,7
–
7307 22
– – Coturi, curbe și manșoane, filetate:
7307 22 10
– – – Flanșe
scutire
–
7307 22 90
– – – Coturi și curbe
3,7
–
7307 23
– – Accesorii pentru sudat cap la cap:
[…]
[…]
[…]
[…]
7307 29
– – Altele:
7307 29 10
– – – Filetate
3,7
–
7307 29 30
– – – Care se sudează
3,7
–
7307 29 90
– – – Altele
3,7
–
— Altele
[…]
[…]
[…]
[…]”
10
Conform articolului 9 alineatul (1) litera (a) a doua liniuță din Regulamentul nr. 2658/87, Comisia elaborează note explicative ale NC, pe care le publică în mod regulat în Jurnalul Oficial al Uniunii Europene. Cele publicate la 7 mai 2008 (JO 2008, C 112, p. 8) și la 6 mai 2011 (JO 2011, C 137, p. 1), aplicabile la data importurilor în discuție în litigiul principal, nu conțin note distincte pentru subpozițiile 73072210 și 73072910 din NC.
Tariful integrat al Uniunii Europene (TARIC)
11
Considerentul (5) al Regulamentului nr. 2658/87 enunță:
„întrucât anumite măsuri comunitare specifice nu pot fi luate în considerare în cadrul [NC]; întrucât, prin urmare, este necesar să se creeze subdiviziuni comunitare suplimentare care să fie incluse într-un tarif integrat al Comunităților Europene (TARIC); […]”
12
Articolul 2 din acest regulament prevede:
„Comisia instituie un [TARIC], care respectă cerințele Tarifului Vamal Comun, ale statisticii pentru comerț exterior, ale politicilor comerciale, agricole și ale altor politici ale Comunității privind importul sau exportul de mărfuri.
Tariful se bazează pe [NC] și include:
(a)
măsurile cuprinse în prezentul regulament;
(b)
subdiviziunile comunitare suplimentare, denumite «subpoziții TARIC», care sunt necesare pentru punerea în aplicare a măsurilor comunitare specifice enumerate în anexa II;
[…]”
13
În ceea ce privește subpoziția 73072210 din NC, TARIC prevede două coduri, și anume codul TARIC 7307221010 (manșoane destinate anumitor tipuri de vehicule aeriene) și codul TARIC 7307221090 (alte manșoane). În ceea ce privește subpoziția 73072910 din NC, TARIC conține, de asemenea, două coduri, și anume codul TARIC 7307291010 (alte filetate pentru anumite tipuri de vehicule aeriene) și codul TARIC 7307291090 (alte filetate).
Litigiul principal și întrebarea preliminară
14
DFST, o societate stabilită în Danemarca, desfășoară o activitate de import de accesorii de țevărie provenite de la producătorul american Swagelok. Majoritatea mărfurilor importate sunt exportate ulterior, în principal în Rusia și în Ucraina, și sunt utilizate pentru asamblarea țevilor tratate special, care sunt utilizate printre altele în industria farmaceutică, petrochimică, petrolieră și a gazelor naturale.
15
În cursul verii anului 2013, autoritățile fiscale daneze au controlat diverse accesorii de țevărie importate de DFST între luna octombrie 2010 și luna august 2013.
16
În cadrul acestui control, autoritățile menționate au prelevat zece racorduri de țevărie, toate declarate ca fiind manșoane filetate din oțel inoxidabil, încadrate la codul TARIC 7307221090, pentru care se prevede o rată a taxelor vamale de 0 %, pentru o inspecție aprofundată. Cauza cu care este sesizată Vestre Landsret (Curtea de Apel a Regiunii de Vest, Danemarca), care este instanța de trimitere, nu privește decât clasificarea a cinci dintre aceste produse, și anume produsele nr. 2-5 și nr. 10 (denumite în continuare „produsele în cauză”).
17
Potrivit indicațiilor care figurează în catalogul fabricantului, produsul nr. 2 este un straight fitting union (racord drept cu mufă), produsul nr. 3 corespunde unui straight fitting male connector (conector tip „tată” pentru racord drept), produsul nr. 4 este un straight fitting female connector (conector tip „mamă” pentru racord drept), produsul nr. 5 corespunde unui straight fitting reducer (racord reductor drept), iar produsul nr. 10 este un tube adapter male (adaptor pentru tuburi tip „tată”).
18
În vederea efectuării controlului menționat, autoritățile fiscale daneze au solicitat institutului de analiză Force Technology (denumit în continuare „institutul de analiză”) să examineze produsele în cauză și să facă propuneri de clasificare.
19
Potrivit institutului de analiză, produsul nr. 2 constă „într-un mic tub prevăzut, la mijloc, cu un element hexagonal care este adaptat pentru utilizarea unei chei tubulare cu șase canturi și [care prezintă], de ambele părți, un racord de etanșare cu piulița și cu virolele care fac parte din acesta”. Produsul nr. 3 ar consta „într-un mic tub prevăzut, la mijloc, cu un element hexagonal care este adaptat pentru utilizarea unei chei tubulare cu șase canturi, precum și, într-o parte, cu un filet gaz și, în cealaltă parte, cu un filet cu piulița și cu virolele care fac parte din acesta”. În ceea ce privește produsul nr. 4, ar fi vorba despre „un mic tub, cu o parte care este un manșon (female connector), și anume o extremitate hexagonală cu filet interior, iar cealaltă parte este un racord de etanșare cu piuliță (nut) cu două virole”. Produsul nr. 5 ar consta „într-un mic tub prevăzut, la mijloc, cu un element hexagonal care este adaptat pentru utilizarea unei chei tubulare cu șase canturi, precum și, într-o parte, a unui racord de etanșare filetat cu piulița și cu virolele care fac parte din acesta”. În sfârșit, în ceea ce privește produsul nr. 10, ar fi vorba despre „un mic tub prevăzut, la mijloc, cu un element hexagonal care este adaptat pentru utilizarea unei chei tubulare cu șase canturi, precum și, într-o parte, cu un filet gaz”.
20
Institutul de analiză a concluzionat că produsele în cauză nu puteau fi considerate „manșoane”, întrucât nu era vorba despre bucăți scurte de tub, cu filet interior sau nefiletate, care să permită racordarea a două țevi prin înșurubarea lor în bucata de tub sau prin simpla lor împingere înăuntrul acestuia.
21
Printr-o decizie din 15 octombrie 2013, referindu-se la examinarea efectuată de institutul de analiză, care concluzionase că niciunul dintre produsele în cauză nu putea fi calificat drept „manșon”, autoritățile fiscale daneze au clasificat produsele în cauză la codul TARIC 7307291090.
22
DFST a atacat această decizie în fața autorității administrative competente în materie, și anume Landsskatteretten (Comisia Fiscală Națională, Danemarca), care, printr-o decizie din 27 septembrie 2019, a apreciat că produsele în cauză, pe care le-a considerat a fi de tipul „straight tube fittings” (accesorii de țevărie drepte), nu trebuiau clasificate la codul TARIC 7307291090 drept alte produse filetate din oțel inoxidabil, ci mai degrabă trebuiau, având în vedere caracteristicile și proprietățile lor obiective, să fie clasificate la codul TARIC 7307221090, ca manșoane filetate din oțel inoxidabil, în conformitate cu prima și cu a șasea regulă generală de interpretare a NC.
23
Prin cererea introductivă din 19 decembrie 2019, Ministerul Finanțelor a introdus o acțiune împotriva acestei decizii în fața instanței de trimitere.
24
În fața acestei instanțe, Ministerul Finanțelor susține că produsele în cauză nu pot fi clasificate la codul TARIC 7307221090, dat fiind că nu este vorba despre „manșoane”, ci se încadrează la codul TARIC 7307291090. Astfel, toate produsele în cauză ar fi cu filet exterior, iar mai multe dintre acestea ar fi prevăzute și cu inele de strângere. Având în vedere definițiile termenilor „manșon” și „niplu” din diverse dicționare și din alte surse, din care ar reieși că termenul „manșon” este definit ca făcând referire la o bucată de tub care este echivalentul bucății de tub desemnate prin termenul „niplu” și că un niplu este descris în mod sistematic ca fiind cu filet exterior, aceste produse nu ar putea, așadar, să fie calificate drept manșoane.
25
În schimb, DFST arată, întemeindu-se în special pe notele explicative referitoare la poziția 7307 din NC, precum și pe regulile generale și pe principiile referitoare la clasificarea mărfurilor în SA, că produsele în cauză au fost clasificate corect la codul TARIC 7307221090. Această concluzie nu ar fi repusă în discuție de extrasele din dicționarele selecționate în mod arbitrar.
26
Informația tarifară obligatorie (ITO) irlandeză cu referința IE 08NT-14-284-03, care ar viza produsul nr. 2, precum și alte șapte ITO ar confirma, în plus, că autoritățile fiscale din alte state ale Uniunii clasează mărfurile din categoria produselor în cauză la codul TARIC 7307221090. ITO spaniol cu referința ES-2014-000535-0324/14 ar demonstra de altfel că un manșon poate fi prevăzut cu un filet exterior.
27
În aceste condiții, Vestre Landsret (Curtea de Apel din regiunea Vest) a hotărât să suspende judecarea cauzei și să adreseze Curții următoarea întrebare preliminară:
„Subpoziția 73072210 din Nomenclatura combinată a Tarifului vamal comun, în redactarea rezultată din anexa I la Regulamentul [nr. 861/2010], trebuie interpretată în sensul că include mărfuri, precum cele în discuție în litigiul principal?”
Cu privire la întrebarea preliminară
Observații introductive
28
În întrebarea sa preliminară, instanța de trimitere face referire la NC în versiunea sa care rezultă din anexa I la Regulamentul nr. 861/2010, care era aplicabilă în 2011. Cu toate acestea, din informațiile furnizate de această instanță reiese că importurile care au dat naștere litigiului principal au avut loc între luna octombrie 2010 și luna august 2013. Prin urmare, se pare, aspect a cărui verificare revine însă instanței de trimitere, că versiunile NC aplicabile în cauza principală sunt cele care rezultă din Regulamentul nr. 948/2009, care a modificat NC începând de la 1 ianuarie 2010, din Regulamentul nr. 861/2010, care a modificat NC începând de la 1 ianuarie 2011, din Regulamentul nr. 1006/2011, care a modificat NC începând de la 1 ianuarie 2012, și, respectiv, din Regulamentul de punere în aplicare nr. 927/2012, care a modificat NC începând de la 1 ianuarie 2013.
29
Cu toate acestea, întrucât modul de redactare a dispozițiilor NC relevante pentru cauza principală este același în toate aceste versiuni, este suficient să se examineze întrebarea adresată luând în considerare NC în redactarea care rezultă din anexa I la Regulamentul nr. 861/2010.
Cu privire la întrebarea adresată
30
Cu titlu introductiv, trebuie amintit că atunci când Curtea este sesizată cu o trimitere preliminară în materia clasificării tarifare, funcția sa constă mai curând în a oferi clarificări instanței de trimitere cu privire la criteriile a căror punere în aplicare îi va permite acesteia să clasifice în mod corect produsele în cauză potrivit NC decât în a efectua ea însăși o astfel de clasificare. Această clasificare rezultă dintr-o apreciere pur factuală pe care Curtea nu trebuie să o efectueze în cadrul unei trimiteri preliminare (Hotărârea din 20 octombrie 2022, Mikrotīkls, C‑542/21, EU:C:2022:814, punctul 21 și jurisprudența citată).
31
Totuși, este necesar să se sublinieze că, potrivit unei jurisprudențe constante, în cadrul procedurii de cooperare între instanța națională și Curte instituite la articolul 267 TFUE, este de competența acesteia din urmă să ofere instanței naționale un răspuns util, care să îi permită să soluționeze litigiul cu care este sesizată. Din această perspectivă, Curtea trebuie, dacă este cazul, să reformuleze întrebările care îi sunt adresate (Hotărârea din 8 septembrie 2016, Schenker, C‑409/14, EU:C:2016:643, punctul 72 și jurisprudența citată).
32
În speță, din decizia de trimitere reiese că, prin intermediul întrebării formulate, instanța de trimitere solicită în esență să se stabilească dacă subpoziția 73072210 din NC trebuie interpretată în sensul că accesoriile de țevărie din oțel inoxidabil, altele decât turnate, care prezintă un filet exterior și care nu constituie bucăți scurte de tub, cu filet interior, care permit racordarea a două țevi prin înșurubarea lor într-un astfel de accesoriu sau prin simpla lor împingere în accesoriul menționat pot fi considerate „manșoane” care se încadrează la această subpoziție.
33
Potrivit unei jurisprudențe constante a Curții, în interesul securității juridice și al facilității controalelor, criteriul decisiv pentru clasificarea tarifară a mărfurilor trebuie să aibă în vedere, în general, caracteristicile și proprietățile obiective ale acestora, astfel cum sunt definite de textul poziției din NC și de notele secțiunilor sau capitolelor acesteia [Hotărârea din 30 aprilie 2020, DHL Logistics (Slovakia), C‑810/18, EU:C:2020:336, punctul 25 și jurisprudența citată].
34
În conformitate cu regulile generale pentru interpretarea NC, clasificarea mărfurilor în subpozițiile unei aceleiași poziții se efectuează în mod legal potrivit textului acestor subpoziții și al notelor de subpoziții, de secțiuni sau de capitole, enunțurile titlurilor secțiunilor, ale capitolelor sau ale subcapitolelor fiind considerate ca având numai o valoare indicativă.
35
În plus, notele explicative elaborate de Comisie în ceea ce privește NC și cele adoptate de OMV în ceea ce privește SA aduc o contribuție importantă la interpretarea domeniului de aplicare al diverselor poziții tarifare, fără a avea însă forță juridică obligatorie. Notele explicative ale NC, care nu se substituie celor ale SA, trebuie considerate complementare acestora din urmă și consultate împreună cu ele (Hotărârea din 15 aprilie 2021, Vogel Import Export, C‑62/20, EU:C:2021:288, punctul 31 și jurisprudența citată).
36
În speță, poziția 7307 din NC se referă la accesoriile de țevărie din fontă, din fier sau din oțel. Aceasta cuprinde trei categorii, dintre care prima este desemnată prin termenul „turnate”, a doua prin termenii „altele, din oțel inoxidabil”, iar a treia prin termenul „altele”.
37
Părțile din litigiul principal nu contestă că produsele în cauză fac parte din cea de a doua dintre aceste categorii. Această categorie face distincție între patru subcategorii, și anume, în primul rând, „flanșe”, în al doilea rând, „coturi, curbe și manșoane, filetate”, printre care și „manșoane”, vizate la subpoziția 73072210 din NC, în al treilea rând, „accesorii pentru sudat cap la cap” și în al patrulea rând, „alte” accesorii de țevărie, inclusiv celelalte accesorii de țevărie filetate, vizate la subpoziția 73072910 din NC. Fiind vorba despre o categorie reziduală, această din urmă subpoziție cuprinde, prin urmare, accesoriile de țevărie filetate din oțel inoxidabil, altele decât cele cuprinse în primele trei subcategorii. Părțile din litigiul principal nu contestă că produsele în cauză fac parte fie din a doua, fie din a patra dintre aceste subcategorii, după cum acestea pot sau nu pot fi considerate „manșoane” filetate.
38
Prin urmare, este necesar să se stabilească ce include noțiunea de „manșoane”, în sensul subpoziției 73072210 din NC.
39
Această noțiune nu este definită nici în NC sau în SA, nici în Notele explicative ale NC sau în Notele explicative ale SA.
40
În acest context, trebuie să se sublinieze de asemenea că, potrivit unei jurisprudențe constante, semnificația și sfera de aplicare a termenilor pentru care dreptul Uniunii nu oferă nicio definiție trebuie determinate în funcție de sensul lor obișnuit în limbajul curent, ținând cont de contextul în care sunt utilizați și de obiectivele urmărite de reglementarea din care fac parte (Hotărârea din 26 martie 2020, Pfizer Consumer Healthcare, C‑182/19, EU:C:2020:243, punctul 48 și jurisprudența citată).
41
În ceea ce privește, în primul rând, sensul obișnuit în limbajul curent al termenului „manșoane”, din mai multe dicționare și din alte surse la care au făcut referire autoritățile fiscale daneze, în procedura principală, și guvernul danez, în observațiile sale scrise, reiese că în limbile daneză, germană și engleză, termenul „manșon” este definit ca fiind un tub scurt, destinat să înconjoare extremitățile a două țevi, iar accesoriul de țevărie desemnat astfel este echivalentul celui desemnat prin termenul „niplu”, accesoriul desemnat astfel fiind definit ca putând fi neted sau cu filet exterior. Rezultă că, potrivit acestor dicționare și surse, un manșon, dacă nu este neted, nu poate fi decât cu filet interior, dat fiind că nu ar putea, în caz contrar, să înconjoare extremitățile țevilor pe care le îmbină.
42
În al doilea rând, în ceea ce privește contextul în care este utilizată noțiunea de „manșoane”, este necesar să se arate, primo, că, astfel cum a subliniat Comisia în esență în observațiile sale scrise, numeroși termeni care desemnează accesorii de țevărie în SA, în NC, precum și în Notele explicative ale SA și în Notele explicative ale NC, par a fi inspirați, în mai multe versiuni lingvistice, din termeni care corespund anumitor forme precum părți ale corpului, litere ale alfabetului sau articole de îmbrăcăminte și oferă, în consecință, un indiciu cu privire la forma tipului de accesoriu în cauză. De exemplu, termenii în limba daneză „rørknæ” și „rørbøjninger” („elbows” și „bends” în limba engleză, precum și „coudes” și „curbes” în limba franceză [„coturi” și „curbe” în limba română]) desemnează un produs care, la fel ca un genunchi (knæ), este îndoit, la fel și termenul „muffe” („sleeve” în limba engleză și „manchon” în limba franceză) pare să indice că produsul astfel desemnat are forma unui manșon sau a unei mâneci. În această privință, faptul că, astfel cum a arătat DFST în procedura principală, termenul în limba daneză „muffe” poate fi tradus în limba engleză în mai multe moduri este lipsit de relevanță, dat fiind că versiunea în limba engleză a NC utilizează cuvântul „sleeve” pentru a traduce termenul „manchon”.
43
Secundo, dat fiind că notele explicative referitoare la poziția 7307 din SA se referă, pe lângă manșoane, și la alte produse precum reducțiile și racordurile cu mufă, este necesar să se considere că aceste produse trebuie deosebite de manșoane. Prin urmare, în ipoteza în care produsele în cauză ar trebui considerate ca fiind reducții și racorduri cu mufă, nu s-ar putea considera că acestea se încadrează la subpoziția 73072210 din NC. Astfel cum a arătat Comisia în observațiile sale scrise, această situație s-ar putea regăsi în special în cazul produselor nr. 2 și nr. 5, aceste produse fiind descrise de producător ca fiind un straight fitting union (racord drept cu mufă) și, respectiv, un straight fitting reducer (racord reductor drept), aspect a cărui verificare va reveni instanței de trimitere.
44
Tertio, dat fiind că Notele explicative ale SA, prin faptul că menționează „manșoanele și niplurile”, deosebesc noțiunea de „manșon” de cea de „niplu”, este necesar să se considere că un manșon și un niplu sunt două produse diferite, fiecare având propriile caracteristici. Or, având în vedere definițiile termenului „niplu” care figurează în mai multe dicționare și surse, din care reiese, astfel cum s-a arătat la punctul 41 din prezenta hotărâre, că niplurile, dacă nu sunt netede, prezintă un filet exterior, trebuie să se concluzioneze că numai definiția termenului „manșon” propusă de institutul de analiză și menționată la punctul 20 din prezenta hotărâre permite să se distingă manșoanele de nipluri.
45
Quarto, astfel cum a arătat Comisia în observațiile sale scrise, unele dintre produsele în cauză par să aibă caracteristicile mai multor tipuri de accesorii de țevărie menționate în NC sau în Notele explicative ale SA. Dat fiind că, astfel cum s-a arătat la punctul 37 din prezenta hotărâre, categoria celorlalte accesorii de țevărie din oțel inoxidabil, altele decât cele turnate, cuprinde, pe lângă trei subcategorii mai specifice, printre care cea care vizează „coturi, curbe și manșoane, filetate”, o subcategorie „altele”, astfel de produse trebuie clasificate la această din urmă subpoziție, și anume subpoziția 73072910 din NC, în măsura în care nu corespund exclusiv noțiunii de „manșoane”, aspect a cărui verificare va reveni însă instanței de trimitere.
46
Rezultă că trebuie să se considere că accesoriile de țevărie din oțel inoxidabil, altele decât turnate, care prezintă un filet exterior și care nu constituie bucăți scurte de tub, cu filet interior, care permit racordarea a două țevi prin înșurubarea lor într-un astfel de accesoriu sau prin împingerea lor în accesoriul menționat, se încadrează la subpoziția 73072910 din NC.
47
Această apreciere nu este repusă în discuție de practica anumitor state membre în materie de ITO. Astfel, din observațiile scrise ale Comisiei reiese că ITO irlandeză cu numărul de referință IE 08NT-14-284-03, invocată de DFST în procedura principală, a fost revocată. În plus, celelalte ITO la care părțile din litigiul principal, guvernul danez și Comisia au făcut referire în procedura principală și, respectiv, în observațiile lor scrise din prezenta procedură par să confirme, sub rezerva câtorva excepții, aprecierea menționată.
48
Având în vedere cele de mai sus, trebuie să se răspundă la întrebarea adresată că subpoziția 73072210 din NC trebuie interpretată în sensul că accesoriile de țevărie din oțel inoxidabil, altele decât cele turnate, care prezintă un filet exterior și care nu constituie bucăți scurte de tub, cu filet interior, care permit racordarea a două țevi prin înșurubarea lor într-un astfel de accesoriu sau prin simpla împingere a acestora în accesoriul menționat, nu pot fi considerate „manșoane” care se încadrează la această subpoziție.
Cu privire la cheltuielile de judecată
49
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
Pentru aceste motive, Curtea (Camera a șasea) declară:
Subpoziția 73072210 din Nomenclatura combinată, care figurează în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun, astfel cum a fost modificat prin Regulamentul (CE) nr. 254/2000 al Consiliului din 31 ianuarie 2000, în versiunea sa rezultată din Regulamentul (UE) nr. 861/2010 al Comisiei din 5 octombrie 2010,
trebuie interpretată în sensul că
accesoriile de țevărie din oțel inoxidabil, altele decât cele turnate, care prezintă un filet exterior și care nu constituie bucăți scurte de tub, cu filet interior, care permit racordarea a două țevi prin înșurubarea lor într-un astfel de accesoriu sau prin simpla împingere a acestora în accesoriul menționat, nu pot fi considerate „manșoane” care se încadrează la această subpoziție.
Semnături
(
*1
)	Limba de procedură: daneza.